PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov 
a o Zbierke zákonov Slovenskej republiky a o zmene a doplnení niektorých zákonov)


1. Pripravovaný právny predpis:

Návrh vyhlášky Ministerstva spravodlivosti Slovenskej republiky, ktorou sa mení a dopĺňa vyhláška Ministerstva spravodlivosti Slovenskej republiky č. 31/1993 Z. z. o odmenách a náhradách notárov v znení neskorších predpisov.

2. Základné ciele právnej úpravy:

Cieľom pripravovanej právnej úpravy je aktualizovať systém odmeňovania notárov tak, aby primerane zohľadňoval infláciu, rast nákladov spojených s výkonom notárskej činnosti, ako aj zvýšenú odbornú, časovú a administratívnu náročnosť niektorých notárskych úkonov. 

3. Zhodnotenie súčasného stavu:

Súčasná právna úprava odmien a náhrad notárov nezohľadňuje v dostatočnej miere dlhodobý vývoj inflácie a všeobecnej cenovej úrovne. Viaceré sadzby odmien boli naposledy upravené pred dlhším časovým obdobím, prípadne len čiastkovo, pričom nezohľadňujú súčasnú odbornú, časovú a administratívnu náročnosť niektorých notárskych úkonov. Navrhuje sa preto primerane upraviť vybrané odmeny a náhrady notárov tak, aby zodpovedali aktuálnym ekonomickým podmienkam a náročnosti vykonávaných úkonov. Rovnako sa navrhuje upraviť niektoré čiastkové odmeny konkrétnym spôsobom, nakoľko z aplikačnej praxe je zrejmé, že určovanie odmeny pri niektorých úkonoch, ktoré vyhláška neupravuje konkrétnym spôsobom, resp. neupravuje odmenu za konkrétny úkon, dochádza k výkladovým nezrovnalostiam (napr. v prípade premien obchodných spoločností).

4. Spôsob zapojenia verejnosti do prípravy právneho predpisu:

Verejnosť sa môže zapojiť do prípravy právneho predpisu formou zasielania podnetov a návrhov v súlade so základným cieľom podľa bodu 2. 

Kontaktné údaje:
Ministerstvo spravodlivosti Slovenskej republiky
Sekcia legislatívy
Račianska 71
813 11 Bratislava
email: emma.zboncakova@justice.sk  


5. Predpokladaný termín začatia pripomienkového konania:

Október 2026
